Groot gedenkdiens vir ‘Moeder van Rooibos’Dr. Annique Theron. Foto: Facebook via Annique ŉ Gedenkdiens word Donderdag vir dr. Annique Theron, oftewel die Moeder van Rooibos, in Pretoria gehou om haar nalatenskap te vier. Theron, die stigterslid van Annique velsorgprodukte, is verlede Sondag in die vroeë oggendure in die ouderdom van 86 vreedsaam in haar slaap oorlede omring deur familie ná ŉ kort siekbed. “Annique velsorgprodukte en die Theron-familie nooi die publiek uit na ŉ gedenkdiens om die lewe van dr. Theron, te vier. Sluit by ons aan wanneer ons hulde bring aan haar nalatenskap en die bydraes wat sy gemaak het tot rooibos en die gesondheids- en skoonheidsbedryf,” het die groep in ŉ verklaring gesê. Die diens vind om 15:00 plaas by die NG Kerk Moreleta in De Villebois Mareuilrylaan. Almal is welkom, insluitend vriende, kliënte, konsultante, kennisse en vennote. Maroela Media het vroeër berig Theron het Annique in die sewentigerjare as ŉ velsorgprodukmaatskappy gestig om mense in nood met rooibosprodukte te help. Haar onderneming het gou floreer en in 1976 het sy die eerste Annique-velsorgprodukte bekendgestel. Teen 2010 het die Annique-familieonderneming ŉ wye verskeidenheid van meer as 200 verskillende produkte aan vroue, mans en babas deur 20 000 konsultante wêreldwyd verskaf. Haar kinders, Henk, Marius, Suzette en Lorinda, het in ŉ verklaring gesê Theron was in alle aspekte van haar lewe ŉ passievolle vrou. “In haar openbare lewe was dr. Theron bekend as ŉ pionier en briljante en suksesvolle sakevrou. In haar privaat lewe, het sy haar familie, vriende en medewerkers gekoester. Ons is dankbaar vir die ondersteuning en goeie wense van almal wat ons gevoelens vir dr. Theron deel. Ons weet dat baie van julle haar afsterwe saam met ons sal betreur.” Theron word oorleef deur vier kinders en sewe kleinkinders. Haar man, Hendrik Meiring Theron, is reeds in 1990 oorlede.